Mynen denst vnd wes jck gudes vormach. Wettet genedyge wyrdyge her her byschapp, dat jck juer genadenn schrijffennt wol vorstanden hebbe als my jue genad schreff als vmme de xx mrk, jt js xx mrk j fardynck. Jck wolde syner genad, selyger gedechtnysse, jt gerne gesant hebben; so sede my de schypper Petter Lange, dat syne genad em beffalenn hadde, dat he by my stan solde lattenn vor xxx effte xl mrk to synner behoff. So bleff by my xx mrk j ferdynck. Item so hadde jck jn dat sulwijge schijpp gescheppet j sack happenn; den solde Petter Wije entfangenn. So brachtte Petter Lange de schypper logenne vor syne genad, wo dat de sack em to hord; he horde wor ware myn, vnd jck sande en an Petter Wijge, als he juer genaden wol segenn wart; ock was jt jn Peter Wyen breffe. Jtem de sack happen stot gerad xii[½] mrk j ferdynck; he woch i[½] schyppunt vnd j lispunt, iiij s. to berijffenn, v s. to wegenn, ij s. to dregenn, j s. prijmgelt, vij s. sysse, js xii[½] mrk j ferdynck. So restet juer genade nach vii[½] mrk. Jtem als jue genad dan an my schreff vme solt vnd vme happe, jck hade juer genad gerne gesant. Ick chonde narne yn en schypp wat krygenn. So gaff jck Hans Purenpe so gude worde, dat he my jn nam j last solt, de last stet ix mrk xvij tonnen j mrk viij s., j fardynck to packenn, iij s. to wegenn, iij s. prymgelt, viij s. sysse, soma de last solt x[½] mrk j fardynck. Item nach j sack happenn, vecht j schyppunt vnd vj lyspunt, iiij s. to berijffenn, v s. to wegen, ij s. to dregenn, j s. prymgelt, vij s. sysse, dat schyppunt vij mrk etc., is de sack ix mrk xxiiij s.; soma de last solt vnd den happenn xx mrk ix s.; dar neme jck aff [vii[½] mrk wan der anderen rekenschapp, so ijs mij ju genade] xii[½] mrk ix s. Jck hade juer genade gernne mer gesant, jck kund juer genade nerne wat jn krygenn, als juer genad wol segenn wart Jorgenn Curgenn, de hefft ale dynck angehort. Jtem genedijge her, so sennde jck juer genade j pruschschenn tuarch myt negelkenn vnd enen peper koke vnd wat buch kynck. Lattet juer genad nycht wor smadenn. Jorgenn Kurgenn wart et juer genade wol segenn vnd ale beschet segenn. Js dat juer genade my geleffet jue gader to sonnden, jck wijl dar gernne dat beste by donn. Solt vnd happe js gemarket mijt myne:n marke. Nu nych mer men felle guder nacht. Got geffe juer genade so lange gesunt bet. De muschate wecht en punt. Geschreffen to Danscke op vnser leuen frowen krut wygynge affennt jnt jar mv(c) vnnd xj jar. Hans Connerth. Adress: Den erwerdygysten jn Gotte vader vnd herrem her Arwiede, den hylygenn kerken to Abaw byschopp, szeynen gen. herenn.